Maďarič, Marek, poslanec NR SR (2010-12-15):
Ďakujem za slovo, pán podpredseda. Vážený pán minister, vážené kolegyne, kolegovia, po tom, čo zaznelo dnes na výbore pre kultúru a médiá z úst koaličnej poslankyne, by sa dal návrh zákona, ktorý zlučuje Slovenskú televíziu a Slovenský rozhlas zjednodušiť, skoncentrovať do troch slov: odstrániť, zohnať a dosadiť. Vrátim sa na konci k tomu, čo mám na mysli pod týmito tromi slovami, aký je ich obsah. Rozhodnutie pána prezidenta vrátiť návrh zákona je vážna vec a potvrdzuje oprávnenosť našej kritiky, ktorú sme tu v prvom, druhom čítaní proti tomuto návrhu vzniesli. Tá najpodstatnejšia je všeobecná, zásadná pripomienka pána prezidenta, ktorá spochybňuje návrh ako celok. Odôvodňuje to tým, že tento návrh nijakým spôsobom nemení tie základné atribúty fungovania verejnoprávnych médií, nemení hlavné poslanie, hlavnú činnosť, nemení spôsob financovania, nemení podnikanie, to znamená, že mohol uviesť vo svojom rozhodnutí, že má vážne pochybnosti o nevyhnutnosti zriadenia Rozhlasu a televízie Slovenska a účele takejto zákonnej úpravy. Naozaj je tu navrhované mechanické zlúčenie, z ktorého by malo vyplývať, že základným problémom fungovania verejnoprávnych médií je to, že existujú dnes samostatne, samostatný Slovenský rozhlas, samostatná Slovenská televízia. Samozrejme, je ilúzia si myslieť, že keď sa zlúčia, niečo zázračné sa vyrieši. Pán prezident naformuloval konkrétne pripomienky a týchto pár pripomienok len poodhaľuje množstvo ďalších rizík a problémov návrhu zákona. Rád by som z nich vypichol pripomienku, týkajúcu sa navrhovanej výšky odmeny pre generálneho riaditeľa tej spojenej inštitúcie, 9-násobok priemernej mzdy. Je to naozaj škandalózne v kontexte sociálno-ekonomickej situácie, v kontexte deklarovaného šetrenia, aj v kontexte vyjadrení, ktoré zazneli tu, z úst predsedu strany Sloboda a solidarita, keď reagoval na poslanca SMER-u, ktorý vyrátal výšky odmien rôznych ľudí dosadených štátom do rôznych dozorných rád a správnych rád a na rôzne posty, a vyslovil sa tu veľmi jasne, pán predseda Sulík, že poďme teda tieto platy znižovať, poďme ich upravovať tak, aby boli primerané. A napriek tomu prichádza jeho minister s takýmto neadekvátnym návrhom. Je to naozaj škandalózne. A občania si o tom môžu urobiť svoju vlastnú predstavu. Dôvod poodhalila pani poslankyňa Kiššová na zasadnutí výboru, keď povedala, že za tú nižšiu odmenu nezoženieme generálneho riaditeľa. Myslel som si, že bude súťaž, myslel som si, že budeme voliť, ale nie je to tak, vládna koalícia zháňa niekoho, zháňa niekoho, kto príjme túto úlohu za takúto odmenu, ktorá sa môže vyšplhať až do výšky vyše 13 000 eur aj spolu s priznanými možnými odmenami mesačne. A tým sa potvrdzuje skutočný účel tejto navrhovanej zmeny. Odstrániť súčasné orgány verejno-právnych médií od rád a členov jednotlivých rád až po manažmenty, zohnať ľudí, ktorí sú pripravení slúžiť súčasnej koalícii, a dosadiť ich buď do rád alebo na post generálneho riaditeľa. Čiže zákon, návrh zákona o spojení Slovenskej televízii a Slovenského rozhlasu, jej odstránení súčasných orgánov, je o tom, aby sme zohnali nedemokraticky našich ľudí, tzn. koaličných a aby sme ich dosadili na tieto miesta. SMER – sociálna demokracia podporí pripomienky pána prezidenta a bude hlasovať proti návrhu zákona. Ďakujem.